«Los cipreses creen en Dios»
#000002
Yera d’aquel grupu de noveles qu’un lleía d’adolescente fundamentalmente porque nun había muncho más que lleer. «La vida sale al encuentro», claro, de José Luis Martín Vigil, o «Los curas comunistas». «Edad prohibida», de Torcuato Luca de Tena. Y llueu la gran triloxía: «Los cipreses creen en Dios», «Un millón de muertos» y «Ha estallado la paz», de José María Gironella». LLeí les dos primeres del autor catalán, allá polos 14 años, y cuando tovía nun teníes mui claru’l mundu nel qu’habíes aterrizao. Causóme fonda impresión, porque falaba, xustamente, d’esi mundu nel qu’aterrizares pero del que nun sabíes nada. En casa yera un tema tabú y fuera... o grandilocuencies fascistes o silenciu, según el bandu al qu’entrugares. Asina que’l llibru de Gironella yera una de les poques informaciones que podíen entrar nuna casa burguesa como yera la mía.
#000003
Nun sé por qué, depués de 60 años, diome por volver a lleer esi tochu de cuasi mil páxines del que naide yá fala dende les catacumbes. Un día, en cata d’otra cosa, saltóme a los güeyos el títulu y llevantóme un balagar d’alcordances d’una época antigua pero que siempre viaxa conmigo. Y asina fue como volví a veme enfrentáu a los socesos que percorrieron España dende la fin de la Monarquía hasta l’alzamientu franquista. La novela abarca la historia d’una familia (los Alvear) na ciudá de Gerona (nada de Girona) a lo llargo de los cinco años de República. Bueno, la República siguió hasta’l 39, y aún más dende l’esiliu, pero estos fueron los años en que pudo desendolcase con una, vamos llamar, mediana normalidá. Nun necesito dicir la rocea cola que la empecé, pues la novela taba escrita ente los años 1949-52 y publicada na España de Franco nel 1953. Nada bueno, y sobre too nada oxetivo podía esperase por mor de la gran censura de la época que la tuviere estripao.
#000004
Conceyu Bable-Xixón y «Las Candelas»
#000012